# FELADATOK

1. Írjunk programot, amely egy szabászat személyi nyilvántartása (személyi számok) alapján eldönti, hogy dolgozik-e férfi ezen a munkahelyen!
2. Adott egy hőmérsékletsorozat. Állapítsuk meg, hogy szigorúan monoton növekvő-e!
3. Adott egy szöveg. Állapítsuk meg, hogy több mondatból áll-e. A mondat végén az alábbi írásjelek lehetnek: „.”, „!”, „?”, és ezek csak itt fordulhatnak elő. Továbbá ha követi még szöveg, akkor az egyetlen szóközzel és nagybetűvel kezdődik.
4. Nyilvántartjuk a Savaria expresszre kiadott helyjegyeket. Van-e még szabad hely az expresszen? (Az expresszen most –az egyszerűség kedvéért– 1-től N-ig sorszámozottak a helyek.
5. Adott a tanulók neve és magassága, magasság szerint sorrendben. Döntsük el, hogy a névsor szerinti és a magasság szerinti sorrend azonos-e!
6. Határozzuk meg az első 1-re végződő N-jegyű prímszámot!
7. Írjon programot, ami megadja, hogy egy magyar kártya mennyit ér a 21-es játékban!
8. Határozzuk meg az N (>1) természetes számhoz legközelebbi négyzetszámot!
9. Hölgyek és urak számára párkereső estet szerveznek. Ismerjük a meghívottak névsorát, és nemét, érkezési idő szerint rendezve. Állapítsuk meg, melyik hölgy érkezett elsőként.
10. Nyelvvizsgán a nyelvtani tesztek pontszámait (0..maxP, maxP>0) ülési sorrendben jegyezték föl. Keressünk olyan vizsgázót, aki ugyanannyi pontot kapott, mint valamelyik szomszédja!
11. Keressünk ikerprímet kezdetével (K∈N) és végével (V∈N) adott intervallumban (K≤V; K>2)!
12. Adott egy számokat tartalmazó A(N) tömb és egy B szám. Adjunk meg két olyan elemet az A-ból, amelyek szorzata éppen a B!
13. N nap során minden délben megmértük a Velencei tó hőmérsékletét. Határozzunk meg egy olyan szakaszt, amikor a hőmérséklet magasabb volt X foknál, de a szakasz előtt és után kisebb.